Document ID: 32010D0299

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Μαΐου 2010
για την κατάργηση της απόφασης 2002/627/ΕΚ σχετικά με τη σύσταση της ομάδας των ευρωπαϊκών ρυθμιστικών αρχών για δίκτυα και υπηρεσίες ηλεκτρονικών επικοινωνιών
(Κείμενο που παρουσιάζει ενδιαφέρον για τον ΕΟΧ)
(2010/299/ΕΕ)
H ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Εκτιμώντας τα ακόλουθα:
(1)
Έπειτα από την καθιέρωση, το 2002, του κανονιστικού πλαισίου για δίκτυα και υπηρεσίες ηλεκτρονικών επικοινωνιών, σύμφωνα με τις οδηγίες του Ευρωπαϊκού Κοινοβουλίου και του Συμβουλίου 2002/21/ΕΚ, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (1), 2002/19/ΕΚ, της 7ης Μαρτίου 2002, σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους (οδηγία για την πρόσβαση) (2), 2002/20/ΕΚ, της 7ης Μαρτίου 2002, για την αδειοδότηση δικτύων και υπηρεσιών ηλεκτρονικών επικοινωνιών (οδηγία για την αδειοδότηση) (3) και 2002/22/ΕΚ, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα ηλεκτρονικών επικοινωνιών και υπηρεσιών (οδηγία για την καθολική υπηρεσία) (4), η Επιτροπή εξέδωσε την απόφαση 2002/627/ΕΚ (5) σχετικά με τη σύσταση συμβουλευτικής ομάδας των ανεξάρτητων εθνικών ρυθμιστικών αρχών για δίκτυα και υπηρεσίες ηλεκτρονικών επικοινωνιών, αποκαλούμενης «ομάδα ευρωπαϊκών ρυθμιστικών αρχών για δίκτυα και υπηρεσίες ηλεκτρονικών επικοινωνιών» (ERG).
(2)
Η ERG συνέβαλε θετικά στην ανάπτυξη εναρμονισμένης ρυθμιστικής πρακτικής διευκολύνοντας τη συνεργασία ανάμεσα στις εθνικές ρυθμιστικές αρχές (ΕΡΑ), καθώς και μεταξύ των ΕΡΑ και της Επιτροπής, και μεριμνώντας για μια διεπαφή για παροχή συμβουλών και συνδρομή της Επιτροπής στο πεδίο των ηλεκτρονικών επικοινωνιών.
(3)
Το ρυθμιστικό πλαίσιο του 2002 για τις ηλεκτρονικές επικοινωνίες έχει τροποποιηθεί με την οδηγία 2009/140/ΕΚ του Ευρωπαϊκού Κοινοβουλίου και του Συμβουλίου (6), και με την οδηγία 2009/136/ΕΚ του Ευρωπαϊκού Κοινοβουλίου και του Συμβουλίου (7) και έχει συμπληρωθεί με τον κανονισμό (ΕΚ) αριθ. 1211/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, για την ίδρυση του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) και της Υπηρεσίας (8).
(4)
Σύμφωνα με τον κανονισμό (ΕΚ) αριθ. 1211/2009, ο ρόλος που προηγουμένως διεκπεραίωνε η ERG έχει ενισχυθεί και έχει αναγνωριστεί σαφέστερα στο αναθεωρημένο πλαίσιο, μέσω της ίδρυσης του BEREC και της ενισχυμένης συμμετοχής του στη χάραξη ρυθμιστικής πολιτικής, καθώς και στους μηχανισμούς που προβλέπονται για την εξασφάλιση συνεπούς εφαρμογής των κανόνων στα διάφορα κράτη μέλη. Ειδικότερα, σύμφωνα με τον εν λόγω κανονισμό, ο BEREC πρόκειται να αντικαταστήσει την ERG και θα λειτουργεί ως αποκλειστικό φόρουμ συνεργασίας ανάμεσα στις ΕΡΑ και μεταξύ των ΕΡΑ και της Επιτροπής, κατά την άσκηση του συνόλου των αρμοδιοτήτων τους βάσει του ενωσιακού πλαισίου κανονιστικών ρυθμίσεων.
(5)
Η απόφαση 2002/627/ΕΚ πρέπει επομένως να καταργηθεί,
ΑΠΟΦΑΣΙΖΕΙ:
Άρθρο μόνο
Η απόφαση 2002/627/ΕΚ καταργείται από την 1η Ιουνίου 2010.
Βρυξέλλες, 21 Μαΐου 2010.

Labels: 12
3
15